Priekšlikums PADOMES LĒMUMS ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Ministru konferencē attiecībā uz atbrīvojuma piešķiršanu, lai ļautu noteikt preferenču režīmu vismazāk attīstīto valstu izcelsmes pakalpojumiem un pakalpojumu sniedzējiem /* COM/2011/0871 galīgā redakcija - 2011/0426 (NLE) */





PASKAIDROJUMA RAKSTS 1. PRIEKŠLIKUMA MĒRĶIS Šā priekšlikuma mērķis ir ļaut Eiropas Savienībai pievienoties vienprātībai Pasaules Tirdzniecības organizācijā (PTO) par PTO Ministru konferences piešķirtu atbrīvojumu[1]. Priekšlikumā paredzēts, ka Padome pilnvaro Komisiju Eiropas Savienības vārdā PTO ieņemt nostāju pievienoties vienprātībai attiecībā uz prasību noteikt preferenču režīmu vismazāk attīstīto valstu izcelsmes pakalpojumiem un pakalpojumu sniedzējiem, kas iesniegta saskaņā ar PTO nolīguma IX pantu. 2. PRIEKŠLIKUMA JURIDISKAIS PAMATS Līguma par Eiropas Savienības darbību (LESD) 218. panta 9. punktā ir noteikts, ka gadījumā, kad ar starptautisku nolīgumu izveidotā struktūrā jāpieņem lēmums ar juridiskām sekām, Padome pēc Komisijas vai Savienības Augstā pārstāvja ārlietās un drošības politikas jautājumos priekšlikuma pieņem lēmumu, ar ko nosaka nostāju, kura jāieņem Savienības vārdā. Minētais punkts attiecas uz atbrīvojuma piešķiršanu, jo lēmums tiek pieņemts ar starptautisku nolīgumu izveidotā struktūrā (PTO Ministru konferencē), ietekmējot ES tiesības un pienākumus. Paredzētais atbrīvojums attiecas uz visām saistībām, kuras izriet no Vispārējās vienošanās par pakalpojumu tirdzniecību, un skar visas pakalpojumu nozares, ieskaitot transporta pakalpojumus. Tādēļ ierosinātais lēmums ietilpst LESD 91. panta, 100. panta un 207. panta 4. punkta pirmās daļas darbības jomā. 3. PRIEKŠLIKUMA PIEMĒROŠANAS JOMA Komisija tiek pilnvarota Eiropas Savienības vārdā ieņemt nostāju atbalstīt prasību pēc atbrīvojuma no Vispārējās vienošanās par pakalpojumu tirdzniecību (GATS) II. panta 1. punkta noteikumu piemērošanas, piešķirot preferenču režīmu vismazāk attīstīto valstu izcelsmes pakalpojumiem un pakalpojumu sniedzējiem un vienlaikus nepiešķirot tādu pašu režīmu līdzīgiem visu pārējo PTO dalībnieku pakalpojumiem un pakalpojumu sniedzējiem. Saskaņā ar 218. panta 10. punkta noteikumiem Eiropas Parlamentu informē nekavējoties un pilnīgi. 2011/0426 (NLE) Priekšlikums PADOMES LĒMUMS ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Ministru konferencē attiecībā uz atbrīvojuma piešķiršanu, lai ļautu noteikt preferenču režīmu vismazāk attīstīto valstu izcelsmes pakalpojumiem un pakalpojumu sniedzējiem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 91. pantu, 100. pantu un 207. panta 4. punkta pirmo daļu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: (1) Marakešas nolīguma, ar ko izveido Pasaules Tirdzniecības organizāciju (“PTO nolīgums”) IX pantā noteiktas procedūras, saskaņā ar kurām piešķir atbrīvojumus attiecībā uz daudzpusējiem tirdzniecības nolīgumiem PTO nolīguma 1A, 1B vai 1C pielikumā un to pielikumos. (2) Ir pieprasīts atbrīvojums, saskaņā ar kuru PTO dalībnieki varētu noteikt preferenču režīmu vismazāk attīstīto valstu izcelsmes pakalpojumiem un pakalpojumu sniedzējiem, vienlaikus nepiešķirot tādu pašu režīmu līdzīgiem visu pārējo PTO dalībnieku pakalpojumiem un pakalpojumu sniedzējiem (zemsvītras piezīmē atsauce uz attiecīgo PTO dokumentu), izņēmuma kārtā atkāpjoties no Vispārējās vienošanās par pakalpojumu tirdzniecību II. panta 1. punkta saistībām. (3) Eiropas Savienības interesēs ir atbalstīt šo prasību pēc atbrīvojuma un tādējādi noslēgt daļu no Dohas Attīstības programmas sarunām par pakalpojumiem, kas ir īpaši nozīmīgi vismazāk attīstītajām valstīm, kuras ir PTO dalībnieces, IR PIEŅĒMUSI ŠO LĒMUMU. 1. pants Eiropas Savienības nostāja Pasaules Tirdzniecības organizācijas Ministru konferencē ir atbalstīt prasību saskaņā ar IX. panta 3. punktu Marakešas nolīgumā, ar ko izveido Pasaules Tirdzniecības organizāciju, piešķirt atbrīvojumu, kurš ļauj PTO dalībniekiem noteikt preferenču režīmu vismazāk attīstīto valstu izcelsmes pakalpojumiem un pakalpojumu sniedzējiem. 2. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs [1] Atbrīvojumi ir atļaujas, ko piešķir PTO Ģenerālpadome/Ministru konference, ļaujot uz laiku atkāpties no konkrētām PTO saistībām, kas citādi būtu piemērojamas.